<classify> WIZARA ya Ardhi, Nyumba na Maendeleo ya Makazi itaunda kanda maalumu ya ardhi mwezi ujao mkoani Pwani ili kushughulikia masuala mbalimbali ya ardhi ikiwa ni pamoja na kukabili migogoro ya ardhi.Hayo yamesemwa mjini Kibaha na Waziri William Lukuvi wakati wa kikao cha mashauriano kati ya wawekezaji na wafanyabiashara wa mkoa huo.Lukuvi amesema Pwani ni moja ya mikoa ambayo ina migogoro mingi ya ardhi hasa wilaya za Kibaha na Bagamoyo ambako baadhi ya wavamizi hutumia silaha za jadi kuwapora ardhi wamiliki halali ambao wana hati.Amesema atateua kamishna maalumu wa atakayesimamia ardhi ya Pwani, mkurugenzi wa mipango miji, mkurugenzi msaidizi wa upimaji na ramani, mtathmini na msajili wa hati.Pwani inahitaji wataalamu watakaohudumia huu mkoa peke yake siyo na mikoa mingine na hawa watakaokuja hapa ni wabobezi na sijaelewa kama hawa waliokuwa walikuwa na tatizo gani au walizidiwa na wakubwa au walikuwa hawafanyi kazi, alisema Lukuvi.Aidha, alisema Pwani inaongoza kwa uvamizi na utapeli wa masuala ya ardhi hivyo unahitaji kupatiwa wataalamu maalumu ili kuweka masuala ya ardhi yawe sawa kwani suala la uvamizi linaweza kukimbiza wawekezaji.Mkuu wa mkoa walinde watu wenye umiliki wa ardhi kihalali hasa wawekezaji kwani watakimbia wavamizi hawa hawawezi kuwashinda tumieni kamati za ulinzi na usalama kuwadhibiti watu hao ambao wanavamia maeneo ya watu yanayomilikiwa kihalali, alisema Lukuvi.  <topic>: kitaifa 